Afskaffing van SAOG-tribunaal: Uitspraak verwelkomJacob Zuma (Foto: ANA) Die burgerregte-organisasie AfriForum het Donderdag sy tevredenheid uitgespreek met die beslissing van die Pretoriase hooggeregshof dat voormalige president Jacob Zuma onwettig, irrasioneel en ongrondwetlik opgetree het toe hy deelgeneem het aan die afskaffing van die tribunaal van die Suider-Afrikaanse Ontwikkelingsgemeenskap (SAOG). Willie Spies, AfriForum se regsverteenwoordiger, het in reaksie op die hofuitspraak gesê dit is belangrik dat die 277 miljoen burgers van die SAOG-streek die rol van streekstribunale en hul kritieke belangrikheid in die beskerming van die regte van alle burgers verstaan. “Wanneer individuele burgers, burgerlike samelewingsgroepe en aktiviste toegang tot die regbank in hul eie lande geweier word, moet daar vir hulle ŉ manier beskikbaar wees om hulle op ŉ hoër hof van arbitrasie te beroep om besluite te beveg wat ŉ impak op demokrasie en hul menseregte kan hê,” verduidelik hy. Maroela Media het vroeër berig regterpresident Dunstan Mlambo het Donderdag die eenparige beslissing van ŉ volbank hooggeregshofregters in die hof gelewer. Dit kom nadat die Prokureursorde van Suid-Afrika in April 2015 ŉ aansoek gebring het om die optrede van Zuma, asook dié van die minister van justisie, Michael Masutha, en die minister van internasionale betrekkinge en samewerking, Maite Nkoana-Mashabane, ongrondwetlik te verklaar met betrekking tot die SAOG 2014-protokol. AfriForum het vier Zimbabwiese boere en twee landboumaatskappye suksesvol gehelp om tot hierdie saak toe te tree. Die boere het hul eiendomme as deel van Zimbabwe se grondhervormingsbeleid verloor. Hulle het die SAOG-tribunaal in 2008 suksesvol genader om hul eiendomsreg te beskerm, maar die tribunaal is eers opgeskort en toe daar gelaat om uiteindelik heeltemal tot niet te gaan. Die hof het bevind dat Zuma se deelname aan die proses om die SAOG-tribunaal te ontbind, onwettig, irrasioneel en dus ongrondwetlik was. Mlambo het gesê as dit die bedoeling van die Zuma-regering was om Pretoria van die SAOG-verdrag en protokol te onttrek, moes toestemming eers by die parlement verkry geword het. Die hof het verder ŉ kostebevel aan die aansoekers, sowel as die partye wat as vriende van die hof tot die saak toegetree het, toegestaan.